אפרים הלוי

אפרים הלוי (נולד ב-2 בדצמבר 1934) הוא איש מודיעין ודיפלומט ישראלי יליד אנגליה. כיהן כראש "המוסד" התשיעי וכראש המועצה לביטחון לאומי.

==תולדות חייו==
אפרים הלוי נולד בלונדון בשנת 1934 לרבקה ואלעזר. האב אלעזר הוסמך לרבנות, עבד כמורה בתלמוד תורה בלונדון, היה פעיל בתנועה הציונית ומראשי תנועת המזרחי. אפרים הילד דיבר עברית לפני שלמד אנגלית. סבו, הרב אפרים סמונוב (שעל שמו נקרא), היה חתנו של הרב חיים ברלין, וסבתו היא נכדתו של הנצי"ב. הלוי למד ב-Grocer's Company School ובאפריל 1948 עלה לארץ ישראל. סיים לימודי מוסמך במשפטים באוניברסיטה העברית בירושלים. בשנת 1955 קיבל פרס על פעילות למען האוניברסיטה. בשנים 1955 עד תחילת 1958 היה נשיא התאחדות הסטודנטים בישראל, בין השנים 1957–1961 ערך את הביטאון "סקירה", שבהוצאת קצין חינוך ראשי ובשנים 1960 עד 1961 שימש כפרשן מדיני בגלי צה"ל.

בשנת 1961 הצטרף ל"מוסד", שירת בתחילה כעוזר מחקר במדור "מחקר אפריקה" בראשות אפרים אילני, שנה אחר כך מונה לראש המדור. במסגרת עבודתו פעל במסווה של עיתונאי אוסטרי לצורך איסוף מודיעין בטנגניקה, ויצר קשר עם סלאח א-דין אל-ביטאר לימים ראש ממשלת סוריה ומישל עפלק ממייסדי מפלגת הבעת'. כמו כן הופעל במסווה לאיסוף מודיעין במהלך פרשת יוסל'ה שוחמכר. ב-1963 מונה לראש מחלקה וב-1967 התמנה לסגן ראש אגף שעיקר פעילותו בזירה הבין-לאומית. בשנים 1970 עד 1974 שירת בשגרירות ישראל בארצות הברית, רוב התקופה תחת השגריר יצחק רבין. לאחר שובו מונה לתפקיד סגן ראש אגף שעיקר עיסוקו בזירה הבין-לאומית. ב-1976 מונה ליועץ מדיני בשגרירות ישראל בצרפת ובשנים 1979–1980 למד במכללה לביטחון לאומי. ב-1980 מונה לראש אגף "ביצור", אגף מבצעי במוסד שעסק בהגנה על קהילות יהודיות בעולם ובסיוע להעלאת יהודים ממדינות כמו אתיופיה, עיראק, סוריה, לבנון, תימן ואיראן. בשנים 1985 עד 1990 כיהן כראש אגף "תבל", שמופקד על הקשרים המודיעיניים והדיפלומטיים. בתפקיד זה עמד, בין היתר, בראש מאמצי המוסד לאפשר את עלייתם של יהודי אתיופיה במבצע משה. בשנים 1990 עד 1995 שימש בתפקיד המשנה לראש המוסד וראש אגף המטה, תחת שבתי שביט כראש המוסד.

ב-1996 מונה לשגריר ישראל למוסדות האיחוד האירופי בבריסל.

הלוי שימש שליחם המיוחד של שלושה ראשי ממשלה: יצחק שמיר, יצחק רבין ושמעון פרס. לפרסום זכו קשריו ההדוקים עם חוסיין מלך ירדן. השתתף באופן פעיל, בשליחות אישית של רבין, בגיבוש הסכם השלום עם ירדן. לאחר כישלון המבצע לחיסול איש החמאס חאלד משעל בירדן, בשנת 1997, תרם רבות, בשליחות ראש הממשלה בנימין נתניהו, להחזרת אנשי המוסד שנתפסו שם וביישוב המשבר עם חוסיין.

במרץ 1998 מונה לראש "המוסד", בעקבות התפטרותו של דני יתום. במהלך הקדנציה שלו כראש "המוסד" הוציא לפועל מבצעים מיוחדים רבים, אולם במקביל נוצרה יריבות עם משנהו, עמירם לוין.

באוקטובר 2002 מונה ליו"ר המועצה לביטחון לאומי. ביוני 2003 התפטר, לאחר שראש הממשלה אריאל שרון נמנע פעמים אחדות מקבלת המלצותיו.

הלוי עומד בראש מרכז שאשא למחקרים אסטרטגיים הפועל באוניברסיטה העברית בירושלים, למן הקמתו בשנת 2003. ב-2005 זכה בפרס הרצוג על תרומה ייחודית למדינת ישראל.

בשנת 2006 יצא לאור ספרו האוטוביוגרפי "אדם בצֵל".
===חיים אישיים===
הלוי נשוי להדסה, אב לשניים. בן דודו היה הפילוסוף סר ישעיה ברלין.

==עמדותיו==
בסוף שנת 2009 הביע תמיכה במשא ומתן עם החמאס, בשנת 2011 הביע עמדה שהשגת נשק גרעיני על ידי איראן אינו מהווה יתרון אסטרטגי לאיראן על ישראל, אלא מכשול קשה לאיראנים בדומה למה שקרה בקוריאה הצפונית, שעברה בידוד בזירה הבין-לאומית.

ב-3 בנובמבר 2011, בכנס מחזור של בוגרי הפנימיות הצבאיות, הביע הלוי את עמדתו שהסכנה הקיומית על ישראל, יותר מהגרעין האיראני, היא ההקצנה החרדית ש"מחשיכה את חיינו", והוסיף: "התחנכתי בבני עקיבא. הכרתי דת ואמונה של מאור פנים". חברי כנסת מחו בחריפות על דבריו, ובעקבות הסערה שקמה מיתן הלוי את דבריו, וכן הסביר שדבריו על "איום קיומי" נובעים מחששותיו לנוכח ההקצנה הדתית והדרת העולים מברית המועצות לשעבר, להם הוא מסייע להוכיח את יהדותם.

באוקטובר 2012 הביע תמיכה במשא ומתן עם איראן. לאחר השלמת הסכם המעצמות על תוכנית הגרעין האיראנית, הביע בו הלוי תמיכה, בנימוק שזוהי הדרך הטובה ביותר למנוע את התגרענותה של איראן.

==ספרו==
* אדם בצֵל, אוטוביוגרפיה, הוצאת מטר, 2006.

==לקריאה נוספת==
* אריאל להמן ואלדד רפאלי, 24/7 - ישראלים מעוררי השראה, תל אביב: הוצאת מטר, עמ' 88–97.
* אפרים לפיד, לוחמי הסתר - המודיעין הישראלי מבט מבפנים, ידיעות ספרים, 2017.
<div style="direction: ltr;">
* Lapid Ephraim, The Israeli Intelligence Community: An Insider's View, Gefen - Jerusalem, 2020
</div>

==קישורים חיצוניים==

* [https://www.mossad.gov.il/heb/history/Pages/halevi.aspx אפרים הלוי] באתר המוסד
* [http://www.nfc.co.il/archive/006-D-995-00.html?tag=22-37-32 אפרים הלוי], באתר nfc
* 
* 
* 
* [https://youtube.com/watch?v=OhOemo78rpM "אדם בצל"] שיחה עם אפרים הלוי על ספרו בערוץ האקדמי מיסודה של אוניברסיטת חיפה
* [http://myencounterblog.com/wp-content/uploads//2016/06/51.-Bamidbar-5776-Hebrew-Version.pdf הסיפור שלי, יהדות תוניסיה] jem
* [http://www.matarbooks.co.il/printbook.php?book=1336&nav=4 אדם בצל - מתוך הספר: טרם קריאה, הקדמה, מבוא ופרק ראשון], אתר מטר הוצאה לאור
* 
* יורם יובל [https://www.youtube.com/watch?v=kMe1S8GFS8Y שיחת נפש עם אפרים הלוי], הטלוויזיה החינוכית, 10 באוקטובר 2012
* יוסי מלמן, [http://www.thepost.co.il/news/new.aspx?pn6Vq=EE&0r9VQ=EDMGG ראש המוסד לשעבר אפרים הלוי: "ישראל לא נתונה לאיום קיומי"], סופהשבוע, 17 באוגוסט 2013
* מרדכי חיימוביץ, [http://www.maariv.co.il/news/new.aspx?pn6Vq=E&0r9VQ=GGGFI מבצע וולוז'ין: המשימה של ראש המוסד לשעבר - החייאת הישיבה המפורסמת] , מעריב השבוע, 27 בספטמבר 2014
* 
* [http://www.aparchive.com/metadata/ISRAEL-EPHRAIM-HALEVY-APPOINTED-HEAD-OF-MOSSAD-SPY-AGENCY/3d033ab6b2efd6690a9bc9e1b77e9a02?query=++mossad&current=1&orderBy=Relevance&hits=375&referrer=search&search=%2fsearch%3fstartd%3d%26endd%3d%26allFilters%3d%26query%3d%2b%2bmossad%26advsearchStartDateFilter%3d%26advsearchEndDateFilter%3d%26searchFilterHdSDFormat%3dAll%26searchFilterDigitized%3dAll%26searchFiltercolorFormat%3dAll%26searchFilteraspectratioFormat%3dAll&allFilters=&productType=IncludedProducts&page=1&b=7e9a02 הודעת ראש הממשלה על מינויו של הלוי] כראש המוסד, 4 במרץ 1998, ארכיון AP
* הרצאה של אפרים הלוי, "בצל הדוב שבחדר: שבעים שנות חרב מתהפכת ביחסי ירושלים ומוסקבה, ומה הלאה?" | [https://www.youtube.com/watch?v=oijwKmB7gH4&index=2&list=TLGGg-hDGsLV9mMyODA1MjAxNw חלק א'] | [https://www.youtube.com/watch?v=4U4VBjuMD20 חלק ב'] | אוניברסיטת תל אביב, 23 במאי 2017
* 
* 
* 
* 
* 
* [https://youtu.be/X7j_Gyx-TF0 אפרים הלוי בשיחה עם] נתנאל סמריק, ב[https://www.youtube.com/@GLZradio ערוץ גל"ץ], ספטמבר 2022

==הערות שוליים==

קטגוריה:בוגרי האוניברסיטה העברית בירושלים: משפטים
קטגוריה:ראשי המוסד
קטגוריה:שגרירי ישראל באיחוד האירופי
קטגוריה:סגל האוניברסיטה העברית בירושלים: מדעי החברה
קטגוריה:ראשי המטה לביטחון לאומי
קטגוריה:משפחת חיים מוולוז'ין
קטגוריה:משפחת ברלין
קטגוריה:ראשי התאחדות הסטודנטים
קטגוריה:עולים לאחר מלחמת העולם השנייה
קטגוריה:כותבי אוטוביוגרפיה ישראלים
קטגוריה:בוגרי המכללה לביטחון לאומי
קטגוריה:ראשי אגף תבל במוסד
קטגוריה:משנים לראש המוסד
קטגוריה:ישראלים שנולדו ב-1934